KOMISIJOS SPRENDIMAS
2009 m. gruodžio 17 d.
dėl minimalių reikalavimų, taikomų duomenims, kurie turi būti įvedami į nacionalinį elektroninį kelių transporto įmonių registrą
(pranešta dokumentu Nr. C(2009) 9959)
(Tekstas svarbus EEE)
(2009/992/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1071/2009, nustatantį bendrąsias profesinės vežimo kelių transportu veiklos sąlygų taisykles ir panaikinantį Tarybos direktyvą 96/26/EB (1), ypač į jo 16 straipsnį,
kadangi:
(1)
Reglamento (EB) Nr. 1071/2009 16 straipsnio 1 dalyje reikalaujama, kad kiekviena valstybė narė turėtų nacionalinį elektroninį kelių transporto įmonių, kurioms valstybės narės įgaliota kompetentinga valdžios institucija yra išdavusi leidimus verstis profesine vežimo kelių transportu veikla, registrą. Nacionaliniuose elektroniniuose registruose turi būti bent duomenys, nurodyti reglamento 16 straipsnio 2 dalyje. Be to, turi būti įrašomi papildomi duomenys, kaip antai fizinio asmens gimimo data ir vieta, siekiant užtikrinti, kad atitinkamų asmenų tapatybė būtų teisingai nustatyta.
(2)
2009 m. spalio 21 d. Europos Parlamento ir Tarybos reglamente (EB) Nr. 1072/2009 dėl bendrųjų patekimo į tarptautinio krovinių vežimo kelių transportu rinką taisyklių (2) ir 2009 m. spalio 21 d. Europos Parlamento ir Tarybos reglamente (EB) Nr. 1073/2009 dėl bendrųjų patekimo į tarptautinę keleivių vežimo tolimojo susisiekimo ir miesto autobusais rinką taisyklių (3) taip pat reikalaujama, kad šiuose nacionaliniuose elektroniniuose registruose būtų įrašyti tam tikri duomenys.
(3)
Asmens duomenis apdorojant pagal Reglamentą (EB) Nr. 1071/2009, visų pirma taikomos asmens duomenų apsaugos nuostatos, nustatytos 1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (4).
(4)
Siekdama palengvinti Reglamento (EB) Nr. 1071/2009 16 straipsnio 5 dalyje numatytą nacionalinių registrų sujungimą, Komisija turi pagal to paties reglamento 16 straipsnio 1 dalį priimti sprendimą dėl minimalių reikalavimų, taikomų duomenims, kurie turi būti įvedami į nacionalinį elektroninį registrą,
PRIĖMĖ ŠĮ SPRENDIMĄ:
1 straipsnis
Minimalūs reikalavimai, taikomi duomenims, kurie turi būti įvedami į valstybių narių pagal Reglamento (EB) Nr. 1071/2009 16 straipsnio 1 dalį sukurtus nacionalinius elektroninius registrus, nurodyti šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje 2009 m. gruodžio 17 d.